Gitte Seeberg (KF), 2004-04-13:
Situationen i Tjetjenien er fortsat meget vanskelig, sådan som også andre ordførere har været inde på.
Siden Folketinget sidst drøftede konflikten i Tjetjenien, er der sket ændringer, nogle måske til det bedre, andre til det værre.
Det er vores opfattelse, at konflikten mellem tjetjenerne og russerne kun kan løses ad politisk vej og med vilje fra begge sider.
Konflikten rummer en mængde problemer, om end der er iværksat en proces, som måske skal føre til opbygningen af politiske strukturer i Tjetjenien.
Sidste år afholdtes en folkeafstemning om en ny forfatning og en ny valglov for Tjetjenien, og senere på året afholdtes præsidentvalg.
Det er en kendt sag, at omstændighederne, hvorunder disse valg blev gennemført, var meget kritisable, og det var da også EU's vurdering. I forbindelse med folkeafstemningen sidste år afgav russerne løfter om bedre leveforhold for tjetjenerne og genopretning af økonomien og den sociale sektor i samarbejde med det tjetjenske folk.
Målet er, at der skal indgås en aftale om kompetence- og ansvarsfordeling mellem de russiske og tjetjenske myndigheder.
Dette skulle ifølge russiske tilkendegivelser give Tjetjenien en betydelig grad af selvstyre, og det er også nødvendigt, hvis der skal komme en løsning.
Sagen er jo den, at en løsning af konflikten, som jeg tidligere nævnte det, må ske ad politisk vej og gennem forhandling.
Tjetjenien er en del af Rusland, og dette er derfor en præmis, hvorpå den politiske realitet hviler.
Selv om netop nogle af de elementer, jeg netop har nævnt, synes at trække i den rigtige retning, er situationen dog fortsat meget ringe.
Den humanitære situation for tusindvis af tjetjenere er forfærdelig.
Det gælder ikke kun den civile befolkning, men også de mange flygtninge, hvoraf
en del er i Ingusjetien.
Fra dansk side bidrager vi med hjælp til nødhjælpsorganisationer, der arbejder i Kaukasusområdet.
Via Naboskabsprogrammet yder Danmark også støtte til samarbejde mellem højere læreanstalter i Tjetjenien og i Danmark, dette for at understøtte en normalisering.
Der sker fortsat overgreb på civilbefolkningen, både med likvideringer, tortur og forsvindinger.
Overgreb begås, som der tidligere var nogle, der har været inde på, både af tjetjenere og af russere.
Der er igangsat en proces, der skal retsforfølge de alvorlige forbrydelser, der er begået de senere år af russiske militærpersoner
, men indtil nu må man sige, at udkommet langtfra har været tilfredsstillende.
Som myndighed har russerne naturligvis ret til at bekæmpe terrorisme, og vi har jo også set de mest grusomme terrorangreb begået af tjetjenere mod russere.
Det er russerne selvfølgelig i deres gode ret til at bekæmpe, men denne ret er ikke ubetinget.
Det må ske på en måde, så menneskerettighederne overholdes, og det må ikke bruges som et alibi for at rette angreb mod civilbefolkningen.
Det gælder ikke kun bilateralt, men også gennem EU.
Danmark ligger politisk på linje med de øvrige EU-lande.
Vi vil fortsat have fokus på forholdene i Tjetjenien og de russiske myndigheders ageren.
Rusland skal give adgang for medierne til at komme til Tjetjenien for ved selvsyn at kunne vurdere forholdene.
Der skal være åbenhed.
Derfor skal OSCE og Europarådet igen have ret til at være til stede i Tjetjenien.
Rusland må forstå, at det også på den måde kan bidrage til at skabe opmærksomhed om, at Rusland har iværksat foranstaltninger, der i hvert fald ifølge dem selv har til hensigt at forbedre forholdene.
Og det ville være på sin plads, om også uafhængige medier og observatører fik mulighed for at vurdere dette. Håbet er naturligvis, at de skridt, som Rusland trods alt har taget, bringer processen videre.
Man må håbe på mere fredelige tilstande for den plagede befolkning.
Man kan ikke være enige i, hvordan russerne har gjort det.
Men når det er sagt, må vi håbe på, at de skridt, der er taget, alligevel bringer landet Tjetjenien i den rigtige retning. Afslutningsvis vil jeg sige, at Det Konservative Folkeparti naturligvis støtter det forslag til vedtagelse, vi
selv er medforslagsstillere til